《赠高老》
宋代·李处权

野寺何所有，梅花如玉盆。
客愁浩如许，我声已载吞。
大士坐丈室，燠若阳谷温。
从来第一义，入耳简不烦。
不谓兵火余，见此只树园。
仰沐方外契，蔼然风味存。
我诗如废井，已涸宁有源。
又如既老马，力尽不复奔。
空余浩然气，踵见常焞焞。
熊经非我事，讵以胎息论。
蒙庄岂达者，区区说鹏鲲。
何如柳下惠，坐令薄夫敦。
殊方对节物，凄断游子魂。
山晚云欲雪，阴风树雅翻。
不见柴桑翁，此意无语言。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。